FI Euroopan unionin virallinen lehti CE 78/933

(2004/C 78 E/0988)

KIRJALLINEN KYSYMYS P-0126/04

esittäjä(t): Jean Lambert (Verts/ALE) komissiolle

(19. tammikuuta 2004)

Aihe: EU:n lainsäädännön vastaiset luvat suojeltujen lajien pyydystämiseen, kasvattamiseen ja kauppaan Kreikassa

Kreikka myönsi elokuusta 2002 tammikuuhun 2003 lupia, joilla yksityiset yritykset voivat pyydystää ja kasvattaa myyntiä varten matelijoita ja sammakkoeläimiä (220—600 eläintä lajia kohden, yhteensä 8 540 eläintä). Tämä koskee kaiken kaikkiaan 90:tä lajia. Mitään rajoituksia pyydystämispaikkojen, -ajan tai -olojen suhteen ei ole. Lupia on annettu myös monien luontotyyppidirektiivissä mainittujen lajien pyydystämiseen. Niiden joukossa on ensisijaisesti suojeltava lajikin (Macrovipera schweizeri).

Kyseisten lajien kokonaispopulaatioista tai lupien vaikutuksista näiden lajien luontaisille populaatioille ei ole olemassa raportteja. Luvat myönnettiin asiasta vastaavan kansallisen tieteellisen CITES-komitean tietämättä.

Tiettyjen lajien pyydystämistä koskevat luvat ovat hälyttäviä.

Esimerkkinä mainittakoon seuraavat:

— luvat Chamaeleo africanus -lajin 320 yksilön pyydystämiseen, kun paras saatavilla oleva arvio eurooppalaisesta populaatiosta on 300, ja tätä lajia tavataan vain yhdellä paikkakunnalla Kreikassa

— luvat Vipera ursinii -lajin 600 yksilön pyydystämiseen (mainittu luontotyyppidirektiivin liitteessä II ja CITES-sopimuksen liitteessä I) sekä useiden liitteissä II ja III mainittujen lajien pyydystämiseen.

Onko komissio tietoinen näistä luvista ja Kreikan viranomaisten ilmeisestä EU:n lainsäädännön rikkomisesta, etenkin luontotyyppien sekä luonnonvaraisen eläimistön ja kasviston suojelusta annetun neuvoston direktiivin 92/43/ETY (1) sekä CITES-sopimuksen ja Bernin sopimuksen rikkomisesta?

Mitä komissio aikoo tehdä lopettaakseen näiden lupien myöntämisen viipymättä ja estääkseen, että Kreikan viranomaiset tulevaisuudessa myöntävät lupia, jotka uhkaavat EU:n lainsäädännössä asetettujen tavoitteiden saavuttamista?

Margot Wallströmin komission puolesta antama vastaus

(9. helmikuuta 2004)

Komissiolle on tehty kantelu (nro 2003/4831), joka koskee luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY liitteessä II ja/tai IV mainittujen kreikkalaisten lajien keräämistä ja kasvattamista varten myönnettyjä maatalousministeriön lupia. Tämän johdosta komissio on aloittanut menettelyn sen selvittämiseksi, onko kyseinen käytäntö direktiivin 12 ja 16 artiklan mukainen. Komissio vakuuttaa parlamentin jäsenelle, että se jatkaa kantelun tutkimista eikä epäröi ryhtyä tarvittaviin toimenpiteisiin varmistaakseen, että Kreikka noudattaa yhteisön lainsäädäntöä.

Mitä tulee luonnonvaraisten eläinten ja kasvien suojelusta niiden kauppaa sääntelemällä 9. joulukuuta 1996 annetun neuvoston asetuksen (EY) N:o 338/97 (2) (CITES) mahdolliseen rikkomiseen, asetuksen 5 ja 8 artiklassa sallitaan liitteissä A, B ja C lueteltujen lajien myynti kaupallisiin tarkoituksiin, jos ne on otettu laillisesti luonnosta jäsenvaltion alueella. Asetuksen mahdollinen rikkominen koskisi siis vain asetuksessa lueteltuja lajeja (eikä muita lajeja), ja asetusta olisi rikottu vain, jos voidaan osoittaa, että Kreikan viranomaiset ovat myöntäneet kyseisiä lajeja koskevat luvat omien lakiensa tai neuvoston direktiivin 92/43/ETY vastaisesti.

(1) EYVL L 206, 22.7.1992, s. 7.

(2) EYVL L 61, 3.3.1997.